ร้านสเต็กขนาดไม่ใหญ่มาก อยู่ในโรงแรม Marriott หลังสวน (ถ้าขับรถมา โรงแรมอยู่ฝั่งขวามือเลยธนาคารกสิกรมานิดเดียว) ผม save ร้านนี้ไว้ซักพักแล้ว บังเอิญเพื่อน (@Setthapong) ชวนมาลองเลยได้โอกาสมาซะที

ทางร้านบอกว่าทางบ้านเค้ารู้จักร้านที่ Geneva เลยได้สูตรลับสำหรับทำซอสจากที่นั่นมา ทีแรกเพื่อนคุยกันแล้วสงสัยว่าเป็นร้าน franchise รึเปล่า สรุปคือไม่ได้เป็น franchise มาเปิดนะครับแต่ได้สูตรมา

[ อาหารที่สั่ง ]
เริ่มต้นด้วยการเสิร์ฟขนมปัง baguette ให้มาทานคู่กับเนยและมัสตาร์ด  อ่านรีวิวคุณ Mild บอกว่าเหลือไว้ทานกับซอสที่มากับสเต็กก็ดี แต่ผมดันลืม กินไปซะหมดก่อน แหะๆ

- Le Grand Boeuf (680.-) ได้ทั้งสลัดและสเต็ก 180g แบ่งกัน 2 คนกำลังดี (แต่ถ้าสั่งแบบ 300g ก็จะเป็น 1128 บาท) เนื้อสเต็กนุ่มอร่อยมาก ซอสช่วยเพิ่มรสรชาติจัดจ้านได้ดี แต่ทานมากๆ ก็จะรู้สึกเค็มไปหน่อย  สเต็กจะเสิร์ฟพร้อม French fries ที่ขอเพิ่มได้เรื่อยๆ  ตัว fries ไม่ได้มีอะไรพิเศษ

- Lamb chops (720.-) ได้ทั้งสลัดและสเต็กเนื้อแกะ จานนี้ทำมาสุกเกินไปหน่อย แต่ตัวเนื้อก็ยังโอเคอยู่ ถ้ามาครั้งหน้าคิดว่าจะสั่งเป็นเนื้อวัวอย่างเดียวครับ แต่ไม่ใช่ว่าไม่อร่อยนะครับ แค่ชอบเนื้อมากกว่าเยอะ :D

- Profiteroles au Chocolat (260.-) ของหวานปิดท้ายต้องสั่งมาล้างปากซะหน่อย เพราะทานซอสไปซะเยอะ เค็มติดปากกลับบ้านคงไม่ไหว ฮ่า ... เมนูนี้เป็นชูครีมไส้วานิลลา​ ซึ่งเป็นเมนูที่พนักงานแนะนำ แต่ลองแล้วก็ไม่ได้มีอะไรพิเศษนะ


เพิ่งเคยกินร้านสเต็กสไตล์นี้ครั้งแรกครับ ที่เป็นสเต็กแล้วมีซอสราดมาท่วมๆ  ถือว่าแปลกใหม่ดีสำหรับผม แต่ซอสก็อร่อยจริง

มื้อนี้สเต็กเนื้อวัวกับเนื้อแกะ แล้วก็ของหวาน 1 ที่ จ่ายกันไป 2,142 บาท อร่อยถูกใจครับ บรรยากาศร้านก็ค่อนข้างเหมาะกับการพาแฟนมาทานครับ มากับแก๊งเพื่อนนั่งดื่มก็ได้  โดยรวมแล้วชอบครับ ไว้จะกลับไปทานใหม่

ปล. พนักงานบอกว่ามื้อกลางวันมีโปรโมชั่น แถมน่าสนมาก เค้าบอกว่า "2 แถม 1" แต่พอผมถามรายละเอียดว่าแถมยังไง สรุปได้ความว่าเป็น "สั่ง 2 จ่าย 1" มากกว่าครับ  (แต่ตอนนี้ไม่รู้ว่าหมดโปรไปยังนะครับ ลองโทรเช็คก่อนแล้วกัน) ผมเพิ่งมารู้โปรนี้ตอนเช็คบิล ไม่งั้นคงหาโอกาสไปทานตอนกลางวัน :D